Háskalegt tal um þjóðargjaldþrot!

Skuldir Íslendinga eru margfaldar á mannsbarn miðað við það sem við sjáum í nágrannalöndum okkar og erfiðleikar okkar í bankakreppunni eru það versta sem við höfum séð í sambærilegri kreppu. Af þessu hafa fjölmargir dregið þá ályktun að um þjóðargjaldþrot sé að ræða og að landið eigi sér nú enga leið út úr vandanum aðra en að kalla hér til Alþjóðagjaldeyrissjóðinn (IMF) og fela honum stjórn mála.

Í þessu er fólgin mikil einföldun. Einkanlega vegna þess að höfðatöluútreikningar á skuldastöðu segja ekki nema hálfa sögu. Með sama hætti er hægt að benda á að náttúruleg auðævi Íslendinga eru margfalt meiri en nokkurrar annarrar vestrænnar þjóðar, ef reiknað er út frá höfðatölu. Raunhæfast er kannski að meta annarsvegar auðlindir þjóða og hinsvegar skuldir en sleppa ómegðinni. Í þeim samanburði er næsta víst að staða Íslands er öfundsverð eins og starfsmenn IMF höfðu reyndar á orði í heimsókn sinni hingað í sumar.

IMF dæmir sig úr leik

En er kannski farsælasta leiðin að fela IMF hin pólitísku völd á Íslandi? Ég leyfi mér að efast um að svo sé. Í fyrsta lagi þá hefur þegar komið fram að IMF gerir ákveðnar kröfur vegna þeirrar deilu sem sprottin er upp milli Bretlands og Íslands og hefur þar með dæmt sig úr leik. Þar er afar mikilvægt að íslensk stjórnvöld haldi á málum af festu og láti ekki ómerkilegan áróður Gordons Brown afvegaleiða umræðuna. Við hann er ekkert að tala nema fyrir dómstólum.

Fyrir kratanum breska er Ísland það sem Falklandseyjar voru Margréti Thatcher. Mannkynssaga síðustu alda er ekki síst saga af ósanngirni breska heimsveldisins gagnvart öllum þeim sem þeir hafa getað haft undir. Árangur okkar í landhelgisdeilum 20. aldar eru einar af örfáum undantekningum þar frá. Ef deila þessi er falin yfirþjóðlegu valdi verða sjónarmið smáþjóðar mjög fyrir borð borin.

Um helgina vöruðu þeir Ragnar Önundarson og Þráinn Eggertsson við því í fjölmiðlum að íslenska ríkið tæki á sig afarkosti og vísuðu í því samhengi til Versalasamninganna 1919. Ef Ísland gengst IMF á hönd höfum það ekki lengur í hendi okkar hver niðurstaðan í fyrrnefndum skuldaskilum verður. Það orkar mjög tvímælis að halda því fram að bankainnistæður breskra sparifjáreigenda í Icesave hafi verið með íslenskri ríkisábyrgð.

Bretar báru sjálfir nokkra ábyrgð á hvaða fjárglæfrar voru stundaðir í Lundúnaborg og það er fráleitt hvort sem litið er á málið út frá lögfræði eða viðskiptasiðferði að íslensk alþýða beri ábyrgð á gjörðum íslenskra „athafnamanna" á erlendri grund. Og að nokkru er málið afleiðing af marglofuðu fjórfrelsi Evrópulanda sem Bretar bera ábyrgð á að minnsta kosti til jafns við Íslendinga.

Í annan stað ríkir enn mikil óvissa um hvert raunverulegt umfang Icesave reikninganna er þegar teknar hafa verið með eignir bankakerfisins. Bretar telja sig reyndar þegar hafa fryst eigur íslenskra banka sem nema innistæðunum og síst þarf þá fé skattgreiðenda þar til viðbótar. En um þetta er enn allt mjög á huldu og upplýsingar misvísandi.

Fullveldi til verndar auðlindum

Önnur ástæða þess að Ísland ætti í lengstu lög að forðast afskipti IMF er að með slíkri íhlutun stefnum við mjög í hættu yfirráðum okkar yfir auðlindum lands og sjávar. IMF hefur fylgt hráum og oft illskeyttum frjálshyggjukapítalisma í sínum lausnum á vanda þjóða og í litlu skeytt um félagsleg eða þjóðhagsleg sjónarmið. Mér er mjög til efs að hann hafi alltaf verið lánþegum sínum farsæll. Bankakreppan nú er í reynd áfellisdómur yfir þeirri hagfræði sem sjóðurinn hefur fylgt en það mun taka langan tíma að leiðrétta þann kúrs þar innanhúss.

Vel gæti verið að sjóðurinn fyrirskipaði einhverskonar útboð orkuauðlinda sem gæti verið fyrsta skref útlendinga inn í þau vé okkar. Slíkt er í fullu samræmi við algilda alþjóðavæðingu, villta frjálshyggju og önnur frekar úrelt og vafasöm sjónarmið. Sjóðurinn hefði engar skyldur gagnvart almenningi í þessu efni og þarf hvorki að taka tillit til vilja þjóðar né þings.

Draumsýn ESB - sinna

Af framansögðu er ljóst að það er okkur hættulegt að ganga á fund IMF í þeirri kokhreysti að þar verði engin skilyrði sett. Það er aftur á móti sjálfsagt að stjórnvöld ræði málefni landsins við sjóðinn og þreifi á hvaða aðstoð er möguleg án skilyrða. Hafi ég skilið fregnir helgarinnar rétt hefur fjármálaráðherra setið slíka fundi vestanhafs.

Á sama tíma hafa forystumenn Samfylkingarinnar og Samtaka atvinnulífsins hamrað á að þegar eigi að ganga til samninga við IMF. Slíkt hefur verið einhverskonar pólitík til heimabrúks en vitaskuld hafa allar slíkar glósur farið hraðþýddar til IMF við borð fjármálaráðherra. Síðast á mánudagsmorgni lýsti utanríkisráðherra því fjálglega yfir að fyrst ætti að semja við IMF og síðan ESB!

Athyglisvert að nær allir þær fræðimenn og stjórnmálaleiðtogar sem hafa hampað nauðsyn þess að leita strax til IMF eru þeir sömu og talað hafa fyrir tafarlausri aðild Íslands að ESB. Getur verið að til séu í landinu þeir menn sem eiga einhverskonar þrot hins íslenska fullveldis sem draumsýn?

Fyrri ummæli:
Enn ein góð og þjóðholl greinin frá Bjarna Harðarsyni Alþingismanni.

Kærar þakkir Bjarni.

Er þér 100% sammála. Hér er sagt það sem segja þarf.

Bestu kveðjur

Mér fannst merkileg frásögn Kristins R Ólafssonar sem var á götu í Granada og ókunnugur maður tók að hrópa upp um þjóðargjaldþrot Íslendinga.

Það heldur nefnilega allur heimurinn að við séum það. Og kannski erum við það.

||

Allt hárrétt hjá þér Bjarni. Skuldlítið Ísland verður að neita ábyrgð á skuldum bankanna, því að tólf- föld landsframleiðsla í heildarskuldir (15,6 þús ma.+) veldur öllu sem þú lýsir: afsali sjálfstæðis, sölu auðlinda og skuldaánauð niðjanna. Bankarnir eiga víst um ¾ hluta þessarra skulda (12 þús. ma.) en þurftu skv. Davíð Oddsyni í Kastljósi um 7-8.000 ma. á næstu 3-4 árum. Enda fullyrti Davíð í Kastljósinu: &#132;Við ætlum ekki að borga þessar erlendu skuldir bankanna&#147;.

Þrautaminnst til langframa er að taka skellinn, neita ríkisábyrgð (þrátt fyrir EES, vegna forsendubrests) ákveða bindingu við gjaldeyri eða taka hann upp og fara í mál við Breta eða aðra sem nota hryðjuverkalög til þess að kúga lítilmagnann. Auðvitað hriktir í stoðunum, en betra er að vera barinn bóndi en hlekkjaður þræll um alla tíð.

||

Góð grein hjá þér, Bjarni. Eigum við ekki að sjá til hvað felst í samningi IMF? Sammála þér að það kemur ekki til mála að afsala okkur sjálfstæðinu. Hins vegar sé ég ekki að sjálfstæðinu verði ógnað með aðild okkar að ESB eða Myntbandalaginu. Mín skoðun er sú að okkar litla hagkerfi og gjaldmiðill ræður ekki við að standa eitt, verðum að vera partur af stærri heild. Held að þetta hrun sem er hjá okkur núna hefði ekki orðið ef við hefðum verið komin inn. Danir eru að viðurkenna núna að þeir hefðu verið betur settir ef þeir hefðu haft skjól í ÖMU.

||

Ég hef talið að það væri æskilegt að leita til IMF frá upphafi, til að fá fram viðbrögðin, það var reyndar áður en UK snéri okkur í svörðinn, það er ekki og á ekki að vera sama sem merki á milli IMF og ESB aðildar. Þetta er kosningabragð Samfylkingarinnar því mér sýnist þar á bæ sé farið að undirbúa kosningar í vor sem væri alveg hryllilegur fyrir okkur sem þjóð.

FB..

||

Sammála Soffíu og Uffe Elleman Jensen um að "sjálfstæðið" ætlar að verða okkur dýrkeypt. Kvótakerfið og ofmetin króna innleiddu hér græðgisvæðingu og gífurlega skuldasöfnun, þar sem engin hagstærð var í lagi nema skuldir ríkisins. Nú förum við með krónukörlunum undir forystu Davíðs Oddsssonar niður í dýpstu dali. Ætlum væntanlega að bíða í einhver ár eftir að alþjóðasamfélagið hafi vott af virðingu fyrir þessari mynt? Eigum við svo ekki líka að elta alla álfíklana sem ætla sér að setja ein tvö þrjú ný álversegg í körfuna á tímum lækkandi álverðs?

||

IMF leiðin er háskaleg, þar sem bankinn sá gætir hagsmuna eigenda sinna (þjóða og banka þeirra), leggur megináherslu á endurgreiðslur lána og er líkegur til þess að láta erlenda viðskiptabanka fá góðan hluta af endurgreiðslukökunni, í stað þess að þeir fengu nær ekkert við gjaldþrot okkar þriggja banka.

Með fyrstu atriðum IMF er að selja virkjanir osfrv. sem færi aðallega til greiðslu skulda bankanna.

||

"Í þessu er fólgin mikil einföldun. Einkanlega vegna þess að höfðatöluútreikningar á skuldastöðu segja ekki nema hálfa sögu."

Má vera að hér seú um einföldun að ræða. En bara Rússalánið, upp á 4 milljaðra evra" þýðir að hvert mannsbarn á eyjunni fær 2,5 milljónir króna í skuldabagga. Það eitt getur ekki annað en kallað fram umtalsverða skattahækkun. Náttúruauðlindirnar breyta þar engu um fyrr en við höfum komið þeim í verð.

Íslendingar verða stórskuldug þjóð mörg ár fram í tíman. Það er óumflýjanlegt nema við seljum auðlindir okkar í hendur erlendra útrásarvíkinga sem gjarnan vilja notfæra sér brunaútsöluna á Íslandi.

Það eina sem við eigum er viljinn og getan. Það eigum við að notfæra okkur til að viðurkenna orðinn hlut og hefja viðreisnarstarfið nú þegar. Það getum við þó það kosti blóð, svita og tár.

||

Dunni, ef það er það eina sem við eigum eftir er viljinn og getan, hvað þá að nota okkur það. Þó svo að við séum (kannski) að fá lán frá rússunum, þýðir ekki að við þurfum að nota það. Einungis til að auka trúverðugleika okkar á alþjóðasviðinu sem byggir á að við höfum nóg lausafé. Þannig að eignir verða alltaf hærri en skuldir. Þetta yrði í sjóði sem við gætum nýtt okkur ef á þyrfti að halda á meðan við erum að byggja okkur upp aftur.

Auk þess þurfum við að auka erlent fjármagn í umferð og því mæli ég með að við förum í álversframkvæmdir á Bakka. Atvinnuleysi kemur til með að aukast enn meir á næstu mánuðum ef við förum ekki í framkvæmdir einhverskonar sem stuðla að aukinni framleiðslu sem hægt er að selja. Álver yrði tekjulind framtíðarinnar, og byggingaverkamenn íslenskir kæmur að. Ekki innflutninur fólks eins og gerðist fyrir austan, þegar flestir fóru í það að byggja verslunarhúsnæði, menningartengt húsnæði svo ég tali ekki um íbúðarhúsnæðið allt saman sem alltof mikið af stendur autt. Þessu verður að stýra! Það varð alltof mikil þensla á SV-horninu, því miður.

||

Það varð alltof mikil þensla á SV-horninu, því miður.

Nú? Voru ekki allir sammála um að þetta væri nafninu á myntinni að kenna, og að það væri því miklu betra að sitja í "alltof mikilli þenslu á SV-horninu, því miður" með evrur. Svona eins og Lettar gera núna með hæstu verðbólgu í ESB-beintengdir við himnaríkið.

Nýja myntin hans Gunnlaugs verður aldrei of dýru verði keypt, því hún mun redda þessu öllu - of course - einnig SV-horninu. Auðvitað var þetta alger fásinna sem gerðist þarna á Þingvöllum í júní 1944. Alger mistök samkvæmt þessum hugsunarhætti. Alltof dýrkeypt.

Væl væl væl uppgjöf uppgjöf uppgjöf - niður með Ísland!

||

Það eru margir faktorar þess valdandi að svona er komið fyrir okkur, Gunnar minn. Bankarnir höfðu alltof mikið fé til að lána út og auðvitað tók byggingaiðnaðurinn við sér. Allir vilja hafa mikið að gera, sem betur fer. En þetta varð stjórnlaust og mér sýnist enginn hafa náð að hafa heildarsýn yfir þetta sem var að gerast, fyrr en fyrir um ári síðan.

Margir vöruðu við þessu, en þá var skýrslum stungið undir teppið. En auðvitað hafa menn verið að reyna að vinna úr þessu á bakvið tjöldin, þó svo að almenningur hafi ekki vitað það. Ég trúi ekki öðru eða vil ekki trúa öðru. Hafi verið að reyna að halda "markaðinum" rólegri á meðan verið var að vinna. Það sefur enginn með svona viðvaranir framan við sig.... eða hvað?

||

Það á að kjósa um þetta mál. ESB já eða nei. Þetta er orðið það aðkallandi spurning um hvaða stefnu við eigum að taka til framtíðar að það verður að kjósa um málið.

Gunnar, það er ekki væl, væl eða e-h bull um uppgjöf. Þetta er spurning um hagsmuni, þá hvar og hvernig við getum tryggt okkar hagsmuni. Hvernig getum við unnið okkur í þá stöðu að sú aðstaða sem við finnum okkur í nú, komi ekki fyrir eða hafi mjög takmörkuð áhrif.

Ég er í þeim flokki að telja okkar hagsmunum best borgið í samstarfi við sem flestar þjóðir, ekki eina eða bara við norðurlandaþjóðirnar. SÞ, NATO, EFTA og EES hafa reynst okkur þrátt fyrir allt, mjög vel. Þegar sú einangrunarhyggja sem síðuhöfundur talar fyrir, ríktu þá voru það jafnframt hörmungar tímar í sögu þjóðarinnar sem horft er á með hryllingi. Fyrir mér þá er það landráð, að óska þjóð sinni örbyrgð.

||

Þegar sú einangrunarhyggja sem síðuhöfundur talar fyrir

Því miður var einangrunin ekki betri en svo að svæsin mygla á erlendum fjármálamörkuðum olli heilahimnubólgu í íslenska fjármálageiranum. Sjúklingurinn liggur nú í gjörgæslu á sjúkrahúsi í heimabyggð sinni, því öll sjúkrarúm erlendis eru full og verða það næstu 50 árin. Núna er verið að þjóðnýta þann fjármálageira erlendis.

Já, og Ísland sem var svo vel einangrað.

Kveðjur

||

Bjarni þó!

Lestu ekki blöðin?

||

Það má semsagt hvorki ræða málin við IMF né ESB, að þínu mati?

||

Við meigum ekki gleyma okkur í þessari umræðu. Peningarnir eru ekki allt ef við missum sjálfstæðið og þingið. Ef farið verður að selja frá okkur auðlyndirnar, þá getum við alveg talað við Normenn og/eða Dani um að taka aftur við okkur. Auðvitað þurfum við peninga en ég vil frekar vera fátaækur kotbóndi og sjálfstæð en að búa í einskis manns landi. Þar sem búið er að selja allt frá okkur.

Hugsum um það.

||

"Enn ein góð og þjóðholl greinin frá Bjarna Harðarsyni Alþingismanni.

Kærar þakkir Bjarni.

Er þér 100% sammála. Hér er sagt það sem segja þarf."

Er ég einn um að finnast það að grípa til þjóðernisraka þegar á bjátar vera að "kasta síðasta iðrinu" einsog gert var í Borgarvirki forðum.

Þegar banka og kaupsýslumenn vorir fengu ákúrur af Danske Bank fyrir ógætilegar áætlanir í fjárfestingarmálum fyrir 2 árum síðan amk þá var það túlkað sem árás á kjarkmikla frumlega djarfa útrásarvíknga af björdrafandi öfundsjúkum dönskum letingjum. "Þjóðhollustan" misnotuð. Þar sem þjóðin er vita trúlaus orðin er ekki hægt að særa fram allsherjar guðrækni henni til varnar. Það er þjóðhollustan sem blífur.

Nú vita allir að Danirnir eru framsýnir menn og forvitrir. Á meðan vitum vér að Íslendingar ku vera vitrastir eftir á að hyggja.

Þegar vér erum orðnir skipreika á úthafi fjársýslunnar er það þá svik við þjóðhollustuna að taka við línu frá björgunarsveit sem er send okkur til hjálpar í nauð. Eigum að fara um borð rússneska ísbrjótinn eða ameríska

flugmóðurskipið eða evrópska kaupfarið. Það er kannski eitthvað val hérna.

Það er svo sem hægt að bíða enn um hríð og éta upp kexið á meðan Skipper Geir lætur kanna skemmdirnar. Hvar kemur þjóðhollusta þessu ástandi við. Er það ævintýradreki sem mun hefja okkur yfir sviðið svo við getum aftur farið að brosa og hlæja víkingarnir.

Fyrirgefið mér biturleikann en er ekki einmitt þjóðræknisspilið komið í borðið. Sama spilið verður ekki notað tvisvar í pólitískum póker fjármálanna. Þeir sem segjast halda á því núna hljóta að vera annað hvort að svindla eða blöffa.

||

Alveg er þetta maklaust með hluta framsóknarmanna. Það er bara bannað að leita sér leiða út úr vandamálum eða eiga samskipti við aðrar þjóðir.

Menn dæma hinar og þessar stofnanir eftir orðspori sem engin veit hvaðan er. Bendi fólki á að hlusta t.d. á Íslenskan mann sem vinnur hjá IMF. Hann hefur umsjón með verkefni IMF í Zambíu eða einhverstaðar. Það var talað við hann í þættinum "Á Sprengisandi " á bylgjunni síðasta sunnudag. Það er hægt að ná í þann þátt inn á bylgjan.is. Hann er í seinni hlutanum. Hann er aðal tengiliður IMF þar.

Hann segir að eina krafan sem IMF setur er að áætlanir sem ríkin gera sjálf að mestu séu raunhæfar og farið sé eftir þeim. Þeir skipta sér ekki að hvernig ríkin sem fá aðstoð skipa málum svo framalega sem þau séu að vinna eftir þeim markmiðum sem sett voru. Þau skipta sér ekki að innra skipulagi ríkja og hafa ekki áhuga á því. Þeir skilyrða ekki aðstoð við að ríki einkavæði nema að í þeim tilfellum þar sem ríki hafa engar aðrar leiðir.

Þátturinn er hér.

Er Alþjóðagjaldeyrissjóðurinn okkar eina von? Hvaða skilyrði verða okkur sett? Birgir Árnason fastafulltrúi Alþjóðagjaldeyrissjóðsins í Zambíu og Þórður Friðjónsson forstjóri Kauphallarinnar ræða málin.	Hlusta hér...

||

Fyrirgefið hér er þetta spjall http://bylgjan.is/lisalib/getfile.aspx?itemid=38293

Ummæli:
Þeir eru nú ekki að vanda sig á byljgan.is. Þetta eru vitlaus brot hjá þeim en hér er þátturinn og þetta er í seinnihluta hans http://vefmidlar.visir.is/VefUtvarp/?channelID=BYLGJAN&programID=3789635d-dc16-

Verkefni: Hatursorðræða eða ekki
Merking: Ekki hatursorðræða